Ismael Blas Rolón Silvero

**Ismael Blas Rolón Silvero** S.D.B. (født 24. januar 1914 i Caazapá i Paraguay; død 8. juni 2010 i Asunción i Paraguay) var katolsk erkebiskop av Asunción. Ismael Rolón spilte en nøkkelrolle i å styrte Alfredo Stroessners regime og oppbyggingen av demokratiet i Paraguay.
## Liv og virke
### Bakgrunn
Ismael Blas Rolón Silvero, ett av ni søsken, gikk på salesianenes collegio i Montevideo i 1927 da han bare var 13 år gammel, sluttet seg til salesianerordenen i 1931 og avla løftene i 1932.

### Prest
Etter videre studier i teologi og filosofi ved Det pavelige gregorianske universitet i Roma og ved Universidad Católica de Córdoba i Córdoba i Argentina, ble han presteviet den 23. november 1941. Deretter var han professor ved *Colegio Monseñor Lasagna*, salesianernes høyskole i Paraguay, og som prest i Asunción.
### Prelat av Caacupé
I 1960 ble han utnevnt av pave Johannes XXIII til første  prelat av det prelaturet Caacupé. Ismael Rolón deltok på alle sesjoner av Det andre Vatikankonsil fra 1962 til 1965.
### Titulærbiskop
Pave Paul VI utnevnte ham til titulærbiskop av *Furnos Maior* i 1965. Han ble ordinert til biskop den 23. januar 1966 av erkebiskopen av Asunción, Juan José Aníbal Mena Porta; medkonsekratorer var biskopen av Concepción y Chaco, Emilio Sosa Gaona S.D.B., og erkebiskop Vittore Ugo Righi, nuntius til Paraguay.

### Biskop av Caacupé
Prelaturet fikk bispedømmestatus i 1967 og Rolón Silvero ble deretter utnevnt til første biskop av bispedømmet Caacupé.
### Erkebiskop av Asunción
Pave Paul VI utnevnte ham til erkebiskop av erkebispedømmet Asunción i 1970. Han ble også valgt – og gjenvalgt flere ganger – til president for den paraguayanske bispekonferanse. Han fremmet basismenighetene og fellesskapenes liv basert på Den hellige skrift, han var engasjert i urbefolkningen, støttet småbønders selvorganisering og sørget for skoler og bedre skoleundervisning. 

Ismael Rolón var en engasjert motstander av de diktatoriske regimene ledet av henholdsvis Alfredo Stroessner og Andrés Rodríguez. Han frasa fra seg den plass i statsrådet som tilkom erkebiskopene av erkebispedømmet Asunción. I stedet holdt han markant avstand til diktaturets representanter ved offentlige anledninger, gjorde det offentlig at Stroessner hadde latt opposisjonsmedlemmer, inkludert prester, torturere; han ekskommuniserte de ansvarlige, blant dem innenriksminister Sabino Montanaro og politisjef Francisco Brítez. Han regnes som en forkjemper for menneskerettigheter og ytringsfrihet og sentral skikkelse i håndhevingen av grunnleggende rettigheter i Paraguay. Han spilte en nøkkelrolle i styrtet av regimet til diktatoren Alfredo Stroessner.

Ni måneder etter pave Johannes Paul IIs historiske besøk til Paraguay i 1988, fant det statskupp sted som styrtet Stroessner; erkebiskop Rolón krevde nye menn til å styre landet. I juli 1989 forlot han stillingen som erkebiskop av Asunción og

I juli 1989 ble hans anmodning 0m fratreden innvilget av pave Johannes Paul II. Fra sitt pensjonisthjem i Ypacaraí skrev han sine ukentlige pastorale brev med tittelen *«Desde mi oasis»* (*Fra min oase*).

For sine fortjenester for Paraguay ble han tildelt *Orden Nacional del Mérito, en el Grado de Gran Cruz* i 1995 og 2010.

Han døde i wn alder av 96 år som følge av en febersykdom. 

Erkebiskop Ismael Rolón ble gravlagt i katedralen i Asunción.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Biskop Luigi Giuseppe Lasagna, S.D.B. (1850-1895) *1893
* Erkebiskop Juan Sinforiano Bogarín (1863-1949) *1895
* Erkebiskop Juan José Aníbal Mena Porta (1889-1977) *1936
* Erkebiskop *Ismael Blas Rolón Silvero* S.D.B. (1914-2010) *1966

## Referanser